Oletko hankkinut Suomen Ilotulitus Oy:n ilotulituspadan? Niissä voi olla väärin liimattu tarra, joka voi aiheuttaa vakavan vaaratilanteen.

Suomen Ilotulitus Oy on myynyt noin 300 patailotulitetta, joissa on väärin liimattu ohjetarra. Patoja on myyty ainakin nimillä Megabosse ja Superbosse, mutta myyntinimikkeitä voi olla muitakin ja asiaa selvitetään, Suomen Ilotulitteen johtaja Tero Liinanki kertoo Taloussanomille.

Tarrassa lukee ”Tämä kylki kohti yleisöä – denna sidan mot publiken”. Tarra on liimattu sille puolelle, josta ilotulitteen ammukset lähtevät, mutta tarran sanavalinnan vuoksi on mahdollista, että käyttäjä kääntää padan laukeamaan kohti yleisöä.

Väärin liimattu tarra on samalla puolella kuin ilotulitteen tulilanka. Tulilanka on merkitty oranssilla tarralla.

Jos hallussasi on väärin tarroitettu ilotulitepata, käännä kohti taivasta se puoli, jossa on tulilanka ja ”Tämä kylki kohti yleisöä – denna sidan mot publiken” -tarra. Pata on muutoin toimiva ja turvallinen.

Suomen Ilotulituksen mukaan oli virhe liimata tarra patoihin ylipäänsä, koska tarran sanavalinta oli ongelmallinen. Virhe on korjattu peittämällä keltainen tarra. Myös siis peitetyllä tarralla varustettuja patoja on myyty.

Yritys kehottaa lukemaan huolellisesti ohjeet, jotka on painettu ilotulitepadan kylkeen.

– Kyseessä on pakkausvaiheessa tapahtunut harmillinen, inhimillinen virhe. Väärin tarroitettuja patoja ehdittiin myydä noin 300 kappaletta, ennen kuin havaitsimme virheen, pahoittelee Suomen Ilotulitus Oy:n toimitusjohtaja Kalervo Kaarre tiedotteessa.